คัด 8 กอง REIT น่าเก็บ ชูยีลด์สูง ลุ้นราคาวิ่งหาก “เฟด” หยุดขึ้นดอกเบี้ย
“กรุงศรี” แนะนำ 8 กอง REIT น่าสนใจ ชูยีลด์สูง ลุ้นราคาปรับตัวขึ้น หาก “เฟด” หยุดขึ้นดอกเบี้ย หลังการประชุมเดือนพ.ค. 
“กรุงศรี” คัด 8 กอง REIT น่าสนใจ ชูยีลด์สูง ลุ้นราคาพุ่ง หาก “เฟด” หยุดขึ้นดอกเบี้ย หลังการประชุมเดือนพ.ค.
25 มี.ค. 2566

“ข่าวหุ้นธุรกิจออนไลน์” ได้ทำการสำรวจบทวิเคราะห์ของบริษัทหลักทรัพย์กรุงศรี จำกัด (มหาชน) ซึ่งได้ทำการคัดเลือกกอง REIT ที่มีความน่าสนใจในแง่ของสภาพคล่องในการซื้อขาย และให้ผลตอบแทนสูง
โดย บล.กรุงศรี ระบุในบทวิเคราะห์ว่า จากกรณีเฟดขึ้นดอกเบี้ย 0.25% เป็น 4.75-5% และคาดว่าจะขึ้นอีก 0.25% ในการประชุมวันที่ 3 พ.ค. ก่อนจะจบรอบดอกเบี้ยขาขึ้น ข้อมูลในอดีตพบว่าอัตราผลตอบแทนพันธบัตรสหรัฐ และไทย 10 ปีจะหยุดขึ้นตามการดอกเบี้ยของเฟด (สหสัมพันธ์ 83% และ 50% ตามลำดับ) ในขณะเดียวกันราคาหุ้น REIT น่าจะ outperform เนื่องจากดัชนี REIT มีสหสัมพันธ์เชิงลบกับอัตราผลตอบแทนพันธบัตรไทย 10 ปี (-69%) ทั้งนี้ถ้าเหตุการณ์ต่างๆ เป็นไปตามที่เฟด คาด เชื่อว่าเฟด จะหยุดขึ้นดอกเบี้ยหลังการประชุมเดือนพ.ค. ข้อมูลในอดีตราคาหุ้น REIT จะปรับขึ้นภายในสองสัปดาห์หลัง Fed หยุดขึ้นดอกเบี้ย
ดังนั้น บล.กรุงศรี จึงเลือกหุ้น REIT ที่มีสภาพคล่องสูง, อัตราผลตอบแทนแท้จริงสูง และราคาต่อมูลค่าทรัพย์สิน หรือ P/NAV ต่ำ มาแนะนำ ได้แก่ BTSGIF, IMPACT, WHAIR, AIMIRT, FTREIT, WHART, ALLY และ LPF
โดยพิจารณาจาก 2 เงื่อนไข ได้แก่ 1.) สภาพคล่องในการซื้อขาย (มูลค่าตลาดสูงกว่า 5 พันล้านบาท) และ  2.) real yield สูงกว่า 5% (gross yield [รวมเงินปันผล และผลตอบแทนจากเงินลงทุน] หักด้วยต้นทุนการลงทุนในสิทธิการเช่าทรัพย์สินตามระยะเวลาที่เหลือของสัญญา)